Petra (Mallorca)

Petra és una vila i municipi del Pla de Mallorca, que confronta amb Vilafranca de Bonany, Sant Joan, Sineu, Ariany, Santa Margalida, Artà, Sant Llorenç del Cardassar i Manacor.

Història 
L'alqueria islàmica de Tuze, documentada al Llibre del Repartiment a les terres de Petra, es podria correspondre amb l'antiga ciutat romana de Tucis.

En els darrers temps de domini musulmà va formar part del districte de Yiynau-Bitra, que en el Repartiment, després de la conquesta de Mallorca per Jaume I, va romandre integrat dins la part reial, la qual el rei repartí entre els seus cavallers, sent-ne el gran beneficiari Pere de Portugal. Petra fou propietat dels cavallers de les famílies Burgues, Sant Joan, Sant Martí, Desbach i Sureda. El 1248 segons la butla d'Innocenci IV existia una església dedicada a Sant Pere. El 1300 es crea una pobla reial segons les ordinacions de Jaume II de Mallorca.

Durant els segles  i , Petra era una localitat de les més puixants de Mallorca quant a nombre d'habitants i a producció agrícola, principalment cerealista. És en aquest període que es duen a terme les obres dels dos edificis més rellevants del poble, l'Església de Sant Pere, d'estil gòtic tardà, i el Convent de Sant Bernadí, d'estil renaixentista. A partir del  Petra hagué de suportar llargues temporades d'epidèmies i de sequeres que minvaven la població i les collites.

Fins a 1982 va incloure el poble d'Ariany. La població de Petra ha augmentat molt aquests darrers anys, fins als 3.100 habitants (2013).

Llocs d'interès 

Petra té dos edificis que destaquen per sobre de la resta, tant en dimensions com en altura: són l'Església de Sant Pere, d'estil gòtic, i la basílica del Convent de Sant Bernadí, d'estil renaixentista, restaurada durant els anys 80 pes frares Salustiano Vicedo i Pedro Escriche. Tots dos edificis són part de la silueta de la vila des de qualsevol punt on Petra sigui visible. Davant el portal major de l'església, a l'altra banda del carrer s'hi troba la rectoria (l'habitatge del rector de la parròquia). Adossat a l'església del Convent hi ha la casa dels frares i la sagristia, que són una petita part de l'antic Convent, o el que va quedar després de la desamortització eclesiàstica del .

Al carrer de l'Hospital s'hi troba l'Ajuntament, en un edifici del  on antigament hi havia hagut una casa d'hospici. Al mateix carrer s'hi pot trobar, avui convertit en restaurant, el Celler de Can Casta, un soterrani de coberta de voltes, construït per a l'emmagatzematge del vi. Molt a prop d'allà hi ha la plaça de Ramon Llull i la plaça del Pare Serra, aquesta última situada on es trobava l'edifici de l'antiga Quartera, i que està presidida per una estàtua del petrer més il·lustre.

Al final del carrer del Sol s'hi troba l'antiga estació, un edifici del  avui en desús, i a mitjan carrer el Teatre de Petra dins l'edifici que havia estat caserna de la Guardia Civil.

A l'extrem nord del carrer d'en Font s'hi poden trobar les Escoles Velles, l'antiga escola, que data del 1927, i que actualment allotja les dependències administratives municipals. Durant la Guerra Civil espanyola en un accident aeri, un pilot militar natural de Petra, Antoni Real s'hi va estavellar a sobre amb la seva avioneta, causant-ne l'enderroc i la mort de dos alumnes. Al pati central hi ha una placa commemorativa de l'accident. Després de la guerra va haver de ser reconstruïda i continuà de ser un centre educatiu fins a mitjans dels anys setanta del .

Al mateix carrer d'en Font s'hi troben dos edificis destacables més, el Convent de les Monges i el Celler de Son Caló. El primer és un antic convent de monges franciscanes construït al  dins els terrenys que ocupava l'Hort d'en Torrella i el segon és un antic celler, avui en dia encara en ús. Tots dos edificis originàriament formaven part d'un mateix complex propietat de la família Torrella, els quals dividiren el solar en dues parts, el jardí (l'Hort d'en Torrella) fou donat a la congregació de monges franciscanes per a la construcció d'un convent, i la part del celler fou venuda després de la fallida familiar a principis del .

Un altre edifici singular és la petita peixateria municipal, situada al carrer del Pou, dins la plaça del peix.

A l'altre extrem del poble, al petit barri del Barracar, s'hi troba el Museu de Fra Juníper Serra i la seva casa natal.

A uns tres quilòmetres del poble també podem trobar l'Ermita de Bonany situada sobre el puig del mateix nom, i des d'on es poden contemplar unes magnífiques vistes de tot el pla i el llevant de Mallorca.

Població 
La població de Petra al cens de l'any 2012 era de 2.908 habitants concentrats en una única entitat de població. L'evolució de la població de Petra des del 1.842, té dos períodes ben diferenciats, un de constant creixement, fins al 1930, i un altre de constant decreixement, fins a l'actualitat. Un fet significatiu de la disminució de la població és la independència d'Ariany, que fins al 1982 formava part del municipi de Petra.

Galeria fotogràfica

Petrers il·lustres 
 Fra Juníper Serra, missioner, evangelitzador de Califòrnia.
 Antoni Bauzà Fullana, soldat que lluità a Baler (Filipines), supervivent de "Los Últimos de Filipinas" i heroi d'Espanya.
 Pere Riutort i Mestre, pedagog, filòleg, pastoralista i liturgista. Promotor de l'ensenyament de la llengua catalana a les Illes i al País Valencià.
 Mateu Jaume Morey, jugador actualment del Borussia Dortmund a Alemanya i exjugador del FC Barcelona.

Festes, fires i mercats 
 17 de gener: Sant Antoni. La nit anterior es fan foguerons i el dia de Sant Antoni, les beneïdes.
 21 de juliol: Santa Praxedis. Ses Completes. La Corporació Municipal es dirigeix a l'Església acompanyada del dimoni i dels xeremiers i en arribar s'entona el cant de la patrona.
 Tercera festa de Pasqua, anada a Bonany a peu.
 Tercer diumenge de setembre, es fa una festa d'homenatge al Pare Serra amb desfilada de carrosses i ofrena floral.
 Segon diumenge d'agost, anada a Son Serra amb carro, organitzada per Serra Mamerra i que recupera una antiga tradició local
 2 d'agost: Festa de la Mare de Déu dels Àngels. Són les Festes del Convent.
 4t diumenge d'octubre. Mostra d'Art i Empresa
 Fira: El dissabte abans del 3r diumenge de setembre.
 Mercat: Tots els dimecres al Carrer Ample.
 Ses Clovelles: festa popular que se celebra una setmana abans de la gran revetlla, i que l'organitza una associació de joves. Cada any participa més gent a aquesta festa.

Vegeu també 
 Puig de Bonany
 Llista de batles de Petra
 Llista de monuments de Petra

Referències

Enllaços externs 

 Pàgina de l'Ajuntament
 Informació de l'Institut Balear d'Estadística
 Guia de Mallorca: Petra